U Republici Hrvatskoj trgovačko društvo može osnovati svaka domaća ili inozemna pravna ili fizička osoba. To trgovačko društvo može biti društvo kapitala ili društvo osoba.

Društva kapitala su društvo s ograničenom odgovornošću, jednostavno društvo s ograničenom odgovornošću i dioničko društvo. Društva osoba su javno trgovačko društvo, komanditno društvo i gospodarsko interesno udruženje.

Ustroj i osnivanje svakog pojedinog trgovačkog društva definiraju Zakon o trgovačkim društvima, Zakon o sudskom registru, Pravilnik o načinu upisa u sudski registar i Zakon o nacionalnoj klasifikaciji djelatnosti. Za osnivanje bilo kojeg oblika trgovačkog društva vrijede neka opća načela i postupci, a u nastavku je opisan proces kod osnivanja d.o.o-a, j.d.o.o.-a te obrta kao primjera samostalnog obavljanja djelatnosti.

Naziv društva (tvrtka)

Prije samog pokretanja postupka za osnivanje, osnivači tvrtke moraju definirati naziv društva. Na stranici https://sudreg.pravosudje.hr/ možete provjeriti dostupna imena, s time da svakako pregledate i one tvrtke koje su u stečaju. Postoji još jedan trik, a to je sljedeći: naime, iako ne mogu postojati dvije tvrtke s istim imenom, ipak ih postoji više s istim imenom. Ono što ih razlikuje je mjesto,odnosno, trgovački sud gdje su registrirani. To bi teoretski značilo da bi ime koje je “zauzeto” ipak mogli dobiti ukoliko tvrtku registrirate u drugom gradu. Važno je napomenuti da, u tom slučaju, sjedište tvrtke mora biti u tom gradu. Nadalje, ukoliko bi naziv društva sadržavao riječ „Hrvatska“ ili njezine izvedenice, prvo je potrebno dobiti suglasnost od Vlade RH ili državnog organa koji je ovlašten za izdavanje suglasnosti.

Odabir djelatnosti

Drugi korak se odnosi na odabir djelatnosti kojima ćete se baviti. Za tu svrhu poslužite se ovim linkom: Nacionalna klasifikacija djelatnosti (nova NKD 2007). Isto tako, ukoliko se želite baviti djelatnosti koje nema na popisu, to možete unijeti tzv. Zvjezdicom ” * ” i onda opisno napišete željenu djelatnost, odnosno djelatnosti. Oko tog pitanja se svakako dodatno konzultirajte s javnim bilježnikom.

Važna napomena: Možete upisati koliko god djelatnosti želite, jer cijena je ista.

Poslovni prostor

Kako bi se društvo moglo registrirati, nužno mora postojati adresa u RH na kojoj će biti prijavljeno sjedište društva.

Registracija kod trgovačkog suda i javni bilježnik:

Registarski sud na čijem je području sjedište društva nadležan je za upis u trgovački registar. Osnivanje d.o.o.-a se temelji na društvenom ugovoru ako ima više osnivača, odnosno na izjavi o osnivanju ukoliko postoji samo jedan osnivač. Osnivačkim dokumentom definiraju se naziv, sjedište, djelatnost društva, prava i obveze osnivača, tijela društva i elementi koji su važni za funkcioniranje društva.

Registraciju može u potpunosti provesti javnobilježnički ured koji prikuplja i sastavlja potrebnu dokumentaciju. U navedenu dokumentaciju se ubrajaju: Zapisnik o osnivanju, Prijavu članova društva, Prijavu za upis društva u sudski registar i Izjavu o nepostojanju nepodmirenih dugova. Troškovi javnog bilježnika su u prosjeku oko 2.500,00 kn.

Nakon toga, potrebno je u otići u banku gdje se izvršava uplata temeljnog kapitala na prolazni račun banke te banka odmah izdaje potvrdu. S potvrdom o uplati temeljnog kapitala ponovno se odlazi kod javnog bilježnika koji kompletira zahtjev i šalje ga u Trgovački sud. Provjerom dokumentacije utvrđuje se njezina ispravnost i potpunost i kada se ona utvrdi, Trgovački sud upisuje društvo u Sudski registar, šalje Rješenje o upisu javnom bilježniku i potvrdu o OIB-u novoosnovanog društva.

Sudska naknada za upis u trgovački registar iznosi 400,00 kn, od čega je 100,00 kn za prijavu, a 300,00 kn za osnivanje.

Trgovački sud nakon upisa u sudski registar dostavlja podatke o upisu i na objavu „Narodnim novinama“ (cijena 900,00 kn).

Izrada pečata

Kada se dobije potvrda o upisu u sudski registar, potrebno je izraditi pečat. Iako je aktualna Vlada donijela prijedlog o ukidanju pečata u RH, a službenog mišljenja i dalje na tu temu nema, savjet je da se pečat izradi.

Državni zavod za statistiku – određivanje matičnog broja

Kako bi društvo dobilo svoj matični broj i šifru djelatnosti (prema Nacionalnoj klasifikaciji djelatnosti – NKD) potrebno je podnijeti zahtjev u Državnom zavodu za statistiku. Zahtjev se podnosi u roku od 15 dana od dobivanja potvrde o upisu u Sudski registar te mu se prilaže kopija iste, tiskanica RPS-1 (kupuje se u Narodnim novinama ili preuzima na http://www.dzs.hr/Hrv/important/Obrasci/11-Registri/Obrasci/RPS-1.pdf ) i kopija uplatnice o uplati sudske pristojbe (u iznosu od 55,00 kn). Nakon obrade zahtjeva Državni zavod za statistiku izdaje dokument „Obavijest o razvrstavanju poslovnog subjekta“.

Otvaranje bankovnog računa

U banci u kojoj je uplaćen temeljni kapital otvara se žiro-račun društva (banci je potrebno dostaviti kopiju Rješenja Trgovačkog suda i Obavijesti o razvrstavanju poslovnog subjekta) te je potrebno zatražiti prijenos temeljnog kapitala s prolaznog računa na otvoren žiro račun.

Za otvaranje žiro-računa trebate:

Rješenje o upisu u sudski registar (priložiti presliku, izvornik dati na uvid);

Obavijest o razvrstavanju DZS (priložiti presliku, izvornik dati na uvid);

Pečat;

Osobnu iskaznicu.

Banka tada izdaje potpisni karton na kojem su evidentirani osnovni podaci o društvu i ovlaštenicima društva koji mogu raspolagati sredstvima na žiro-računu.

Prijava na Poreznu upravu

Prijava u sustav poreznih obveznika obavlja se u ispostavi porezne uprave i to prema sjedištu društva. Poreznoj upravi potrebno je dostaviti:

Rješenje Trgovačkog suda;

Obavijest o razvrstavanju poslovnog subjekta;

Potpisni karton;

Ugovor o najmu poslovnog prostora;

Ugovor o obavljanju računovodstvenih usluga ili izjava da će društvo samostalno obavljati poslove računovodstva;

obrazac P-PDV – 1 , samo ako društvo ulazi u sustav PDV-a.

Prijava na mirovinsko i zdravstveno osiguranje

Nakon što je društvo dobilo Rješenje trgovačkog suda, Obavijest o razvrstavanju od DZS-a te je prijavljeno na Poreznoj upravi slijedi još prijava na mirovinsko i zdravstveno osiguranje koja se mora napraviti najkasnije 15 dana od početka obavljanja djelatnosti, i to samo ako će društvo imati zaposlene.

Hrvatskom zavodu za mirovinsko osiguranje (HZMO) podnosi se prijava tiskanicom M-11 P o početku poslovanja obveznika uplaćivanja doprinosa (društva). Uz tiskanicu se obavezno prilaže i Rješenje s trgovačkog suda i Obavijest o razvrstavanju od DZS-a. HZMO obrađuje prijavu i dodjeljuje društvu registarski broj. Ukoliko se odmah prijavljuju i djelatnici, prijava djelatnika se podnosi tiskanicom M-1P kojoj se prilaže ugovor o radu.

Nakon prijave društva i djelatnika na Mirovinsko, podnosi se prijava društva kao obveznika doprinosa na zdravstveno osiguranje. To se obavlja Tiskanicom 1 kojoj se prilažu tiskanica M-11 P i ostali dokumenti s prijave na Mirovinsko. Obavlja se fizički na šalteru HZZO-a. Prijava djelatnika također se vrši preko Tiskanice 1 ili ako je prijava na MIO napravljena elektroničkim putem, prijavu djelatnika HZZO obrađuje automatski.

Tablica okvirnih troškova osnivanja d.o.o.-a:

Temeljni kapital (min 2.500,00 EUR x 7,49) =20.000,00 Troškovi javnog bilježnika (s dokumentacijom; cca) = 2.500,00 Sudska pristojba pri registraciji = 400,00 Pristojba po djelatnosti (min 1 x 150,00) = 150,00 Objava – Narodne novine = 900,00 Pristojba DZS-u = 55,00 UKUPNO (minimalno, cca) = 24.005,00

Članarina u Hrvatskoj gospodarskoj komori

I. kategorija poduzetnika – ukupna aktiva: 7.500.000,00 kuna, ukupni prihodi: 15.000.000,00 kuna, imaju do 50 djelatnika – 42,00 kune mjesečno,

II. kategorija poduzetnika – ukupna aktiva: 30.000.000,00 kuna, ukupni prihodi: 59.000.000,00 kuna, imaju do 250 djelatnika – 1.083,00 kune mjesečno,

III. kategorija poduzetnika – prelaze dva od tri kriterija za II. kategoriju – 3.973,00 kune mjesečno.

Članarina se plaća do kraja mjeseca za tekući mjesec na račun: HR8510010051700052620, model:HR67, poziv na broj: I. kategorija: OIB-002-xx16 (npr. za siječanj se upisuje 0116, za studeni 1116), II. kategorija: OIB-003-xx16, III. kategorija: OIB-004-xx16.

Od 1.1.2016. d.o.o.-i su dužni uplaćivati članarinu mjesečno, do posljednjeg dana u mjesecu za tekući mjesec, na račun HR8510010051700052620.

Visina mjesečne članarine za d.o.o. iznosi 1.083,00 kn, odnosno, 3.973,00 kn.

Iznos članarine ovisi o ukupnoj aktivi tvrtke, ukupnim prihodima i broju zaposlenih.